Komission asetus (EY) N:o 217/2002, annettu 5 päivänä helmikuuta 2002, raaka-aineiden tukikelpoisuusperusteista asetuksessa (EY) N:o 2201/96 säädetyssä tuotantotukijärjestelmässä



Virallinen lehti nro L 035 , 06/02/2002 s. 0011 - 0012



Komission asetus (EY) N:o 217/2002, annettu 5 päivänä helmikuuta 2002, raaka-aineiden tukikelpoisuusperusteista asetuksessa (EY) N:o 2201/96 säädetyssä tuotantotukijärjestelmässä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesjalostealan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2201/96(1), sellaisena kuin se on viimeksi muutettuna asetuksella (EY) N:o 1239/2001(2), ja erityisesti sen 6 artiklan 1 kohdan, sekä katsoo seuraavaa: (1) Asetuksen (EY) N:o 2201/96 2 artiklassa säädetään tomaatteja, persikoita sekä Williams- ja Rocha-lajikkeiden päärynöitä jalostettavaksi toimittavia tuottajaorganisaatioita koskevasta yhteisön tukijärjestelmästä. (2) Jalostettavaksi toimitettavien raaka-aineiden eriin sovellettavat tukikelpoisuusperusteet olisi täsmennettävä edellä mainitun tukijärjestelmän soveltamisen varmistamiseksi vääristämättä kuitenkaan kilpailua ja rajoittamatta sopimuspuolten mahdollisesti sopimien sellaisten sääntöjen soveltamista, jotka koskevat raaka-aineiden hinnanmuutoksia tässä asetuksessa tarkoitettuja vikoja täydentävien laatuperusteiden perusteella. (3) Tämän asetuksen säännökset ovat neuvoston asetuksen (EY) N:o 2201/96 soveltamista koskevista yksityiskohtaisista säännöistä hedelmä- ja vihannesjalostealan tukijärjestelmän osalta 2 päivänä maaliskuuta 2001 annetun komission asetuksen (EY) N:o 449/2001(3), sellaisena kuin se on muutettuna asetuksella (EY) N:o 1343/2001(4), säännöksiä täydentäviä soveltamistoimenpiteitä. (4) Olisi täsmennettävä, missä määrin jäsenvaltiot tai sopimuspuolet voivat sopia tämän asetuksen säännöksiä täydentävistä lausekkeista. (5) Tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset, ON ANTANUT TÄMÄN ASETUKSEN: 1 artikla Tässä asetuksessa vahvistetaan perusteet, jotka jalostettavaksi toimitettavien tomaattien, persikoiden ja päärynöiden erien on täytettävä, jotta niihin voitaisiin soveltaa asetuksen (EY) N:o 2201/96 2 artiklassa säädettyä tuotantotukijärjestelmää. 2 artikla 1. Jalostajan on kutakin erää vastaanottaessaan tarkastettava raaka-aineen laatu näytteitä ottamalla. Jäsenvaltioiden toimivaltaisten viranomaisten on toteutettava tarvittavat toimenpiteet sen varmistamiseksi, että näytteiden ottamis- ja tutkimismenettelyt ovat puolueettomia ja edustavia kunkin erän osalta. Tuottajajärjestö tai sen edustaja voi osallistua menettelyyn, jonka voi panna täytäntöön myös kummankin osapuolen yhdessä nimeämä ulkopuolinen taho. 2. Edellä 1 kohdassa tarkoitetussa tutkimuksessa vahvistetaan viallisen raaka-aineen prosenttiosuus painosta kullekin 3 artiklassa määritellylle vialle sekä näiden prosenttiosuuksien summa ylempään tai alempaan kokonaislukuun pyöristettynä. Jos tämä summa ylittää 10 prosentin rajan, erälle ei myönnetä tukea. 3. Asetuksen (EY) N:o 449/2001 11 artiklan 1 kohdan e alakohdassa ja 13 artiklan 1 kohdan b alakohdassa tarkoitettu vähennyskerroin on kunkin tukikelpoisen erän osalta 2 kohdassa tarkoitettu summa. 4. Asetuksen (EY) N:o 449/2001 3 artiklan 4 kohdan e alakohdassa tarkoitettua jalostajan maksamaa hintaa ja tuotantotuen yksikkömäärää sovelletaan toimitettuun nettopainoon sen jälkeen, kun siihen on sovellettu saatua vähennyskerrointa. 3 artikla Viat määritellään seuraavasti: a) tomaatit, persikat ja päärynät: - vieraat aineet: vieraina aineina pidetään kaikkea muuta paitsi hedelmiä. Niitä ovat erityisesti kasvien jäännökset (lehdet, oksat, ruoho jne.), mineraaliaines (multa, sora, kivet jne.) sekä muut jäännökset, - tautien vioittamat, matoiset tai pilaantuneet hedelmät: hedelmät, joissa on taudin tai hyönteisten aiheuttamia jälkiä taikka pilaantumista läpimitaltaan yli 30 millimetrin alueella, joka ulottuu hedelmän sisälle; b) ainoastaan tomaatit: - vihreät tomaatit: ulkopinnaltaan kokonaan vihreät, terveet, kypsymättömät hedelmät. Tomaatin sisäpuolen väriä ei oteta huomioon; c) ainoastaan persikat ja päärynät: - kokolajittelu: vähimmäiskoko on 55 millimetriä, - kypsyys: raakoja ja ylikypsiä hedelmiä pidetään viallisina. Kypsyysaste mitataan ja sitä verrataan sopimuspuolten vahvistamaan raja-arvotaulukkoon, - rakeiden aiheuttamat jäljet, jotka ulottuvat pinnan alle ja jotka kattavat yli 20 prosenttia hedelmän pinnasta; d) ainoastaan persikat: - näkyvät haljenneet siemenet: persikanpuolikkaiden välistä näkyy kannan kiinnityskohdassa siemen, jonka puolikkaat ovat irti toisistaan. 4 artikla 1. Jäsenvaltiot tai asetuksen (EY) N:o 2201/96 3 artiklassa tarkoitettujen sopimusten sopimuspuolet voivat sopia: - alentavansa jonkin kyseessä olevan tuotteen 2 artiklan 2 kohdassa vahvistettua rajaa, vahvistavansa kunkin 3 artiklassa tarkoitetun vian osalta erityiset rajat tai nostavansa mainitun artiklan c alakohdassa tarkoitettua vähimmäiskokoa, - määrittelevänsä 3 artiklassa tarkoitettujen vikojen lisäksi muita vikoja, joiden osalta viallisten hedelmien prosenttiosuus painosta on sisällytettävä 2 artiklan 2 kohdassa tarkoitettuun summaan. 2. Jäsenvaltiot voivat antaa sopimuspuolille luvan korottaa enintään 15 prosentilla kullekin kyseessä olevalle tuotteelle 2 artiklan 2 kohdassa vahvistettua rajaa. 3. Tämän artiklan mukaisesti annetut säännökset on täsmennettävä mainituissa sopimuksissa. 5 artikla Tätä asetusta sovelletaan markkinointivuodesta 2002/2003. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 5 päivänä helmikuuta 2002. Komission puolesta Franz Fischler Komission jäsen (1) EYVL L 297, 21.11.1996, s. 29. (2) EYVL L 171, 26.6.2001, s. 1. (3) EYVL L 64, 6.3.2001, s. 16. (4) EYVL L 181, 4.7.2001, s. 16.